— Я рад, што вы задалі гэтае пытанне, бо вельмі часта можна чуць ад нейкіх кіраўнікоў, маўляў, універсітэты не рыхтуюць выпускнікоў да работы на канкрэтных рабочых месцах. Хачу сказаць, што мы і не ставім такой мэты. Наша задача — навучыць спецыяліста ў першую чаргу думаць, даць яму сукупнасць ведаў, якія дазваляюць вельмі хутка адаптавацца ў рэальных умовах і не проста выконваць пэўныя аперацыі, а працаваць якасна, браць на сябе адказнасць і выпрацоўваць рашэнні па шырокім коле пытанняў. Тады гэты спецыяліст можа працаваць па розных напрамках і даволі хутка рабіць прафесійную кар’еру.